Y viénseme a la memoria la obra de teatru «Faustu» de Goethe, cola que s'estrenó'l  Centru Cultural Valey de Piedrasblancas, con una inmeyorable puesta n'escena pol grupu «Higiénico Papel». Una obra maestra que da muncho pa falar y da muncho más pa pensar. Faustu pauta col diañu y viénde-y la so alma. Dende aquel momentu enxamás recupera la calma. Eso sí, lliberóse de tolos prexuicios sociales, vivió tolos placeres mundanos y disfrutó de tolos vicios, siempre col diañu a la vera, martiellándo-y la cabeza. Pero, como diz el refrán, «quien mal anda, mal acaba» y en Faustu cumplióse dafechu.  Asina ye que, como asturianos de pura cepa, inda con toes estes creencies en demonios, bruxes y pautos que nos ronden el maxín, mui enraigonaes na población, hemos tener cuidáu con nun «vender l'alma al diañu». Cuando hai crisis económica siempre acompangada d'otres crisis inda más graves, los diaños anden sueltos y persíguennos per uquier ufiertándonos «l'oru y el moru». Y volvamos a pensar na representación de Faustu. En cuanto duldaba, de los mesmos infiernos acudíen tolos diaños pa promete-y de too y  p'alimentar la so participación en vicios y orxíes.